***-NACRT-***

Na temelju članka 26. stavak 1. točka e) Ustava Županije Posavske ("Narodne novine Županije Posavske", broj: 1/96, 3/96, 7/99, 3/00, 5/00 i 7/04) i članka 125. stavak 4. Zakona o zdravstvenom osiguranju („Službene novine Federacije BiH“,broj:30/97, 07/02,70/08 i 48/11) Skupština Županije Posavske, na \_\_\_\_\_\_\_ sjednici održanoj dana \_\_\_\_\_\_\_2016. godine, ***d o n o s i***

# Z A K O N

**o porodnim naknadama zaposlenim majkama**

**I – OPĆE ODREDBE**

Članak 1.

Ovim Zakonom uređuje se pravo na porodnu naknadu za zaposlene majke, postupak za ostvarivanje prava, način financiranja porodnih naknada, te druga pitanja značajna za ostvarivanje navedenog prava u Županiji Posavskoj.

Članak 2.

Sredstva za financiranje prava na porodne naknade utvrđena ovim Zakonom, kao i pripadajući porezi i doprinosi, osiguravaju se u Proračunu Županije Posavske.

**II – KORISNICI**

Članak 3.

1. Korisnik porodne naknade je žena – majka u radnom odnosu za vrijeme dok koristi porodni dopust, koja ima državljanstvo Bosne i Hercegovine, te neprekidno prebivalište na području Županije Posavske najmanje jednu godine prije podnošenja zahtjeva za priznavanje prava na porodnu naknadu.
2. Ukoliko osoba iz stavka 1. ovog članka, ima manje od jedne godine neprekidno prebivalište na području Županije Posavske, prava prema ovom Zakonu može ostvariti ukoliko otac djeteta ima neprekidno prebivalište na području Županije Posavske, najmanje tri godine prije podnošenja zahtjeva.
3. Ukoliko osoba iz stavka 1 ovog članka nema državljanstvo Bosne i Hercegovine, prava prema ovom zakonu može ostvariti ako ima prijavljeno boravište na području Županije Posavske neprekidno najmanje dvije godine prije podnošenja zahtjeva, te ako ispunjava sve ostale uvjete koji su propisani ovim Zakonom.

Članak 4.

Prava utvrđena ovim Zakonom može koristiti pod jednakim uvjetima i otac djeteta, posvojitelj ili osoba kojoj je na temelju rješenja tijela nadležnog za poslove socijalne zaštite, dijete povjereno na čuvanje i odgoj.

**III - UVJETI I NAČIN OSTVARIVANJA PRAVA**

Članak 5.

1. Pravo na porodnu naknadu ima žena - majka koja je bila u radnom odnosu kod domaćeg ili stranog poslodavca, odnosno koja je sama obavljala obrtničku ili drugu samostalnu poslovnu djelatnost najmanje šest (6) mjeseci neprekidno prije početka korištenja porodnog dopusta, te koja je po tom osnovu i za to vrijeme imala obvezno zdravstveno osiguranje u Županiji Posavskoj.
2. Naknadu plaće iz stavka 1. ovoga članka može ostvariti i osoba iz članka 4. ovog Zakona, u skladu s propisima o radu.
3. Početak primjene, načini ostvarenja i trajanje porodnog dopusta, određuju se u skladu s propisima o radu.

Članak 6.

1. Naknada plaće ženi – majci, u skladu s ovim Zakonom, isplaćuje se dvanaest (12) mjeseci u visini 80 % prosječne neto plaće na koju je osoba bila prijavljena na obvezno zdravstveno osiguranje kod Zavoda zdravstvenog osiguranja Županije Posavske.
2. Utvrđena naknada plaće iz stavka 1. ovog članka ne može biti veća od 500,00 KM mjesečno, odnosno ne može biti manja od najniže neto plaće na području Federacije Bosne i Hercegovine na koju se obračunavaju i plaćaju porezi i doprinosi po osnovu radnog odnosa.
3. Poslodavac može ženi - majci u radnom odnosu izvršiti isplatu razlike naknade plaće do iznosa 100%-tne plaće ili isplatiti cijelu naknadu plaće u 100%- tnom iznosu na teret svojih sredstava.
4. Ukoliko žena – majka u radnom odnosu ne ispunjava uvjete iz ovog Zakona može ostvariti pravo na porodnu naknadu, u skladu s važećim propisima.

Članak 7.

1. Na iznos naknade iz stavka 1. članka 6. obračunavaju se i uplaćuju doprinosi za mirovinsko i invalidsko osiguranje, zdravstveno osiguranje, te osiguranje od nezaposlenosti, u skladu s posebnim propisima koji uređuju obvezna osiguranja za vrijeme korištenja prava privremene spriječenosti za rad (bolovanja).

Članak 8.

Porodna naknada iz članka 6. ovog Zakona isplaćuje se u trajanju do dvanaest (12) mjeseci počev od mjeseca u kojem je dijete rođeno.

Članak 9.

1. Zahtjev za ostvarivanjem prava podnosi se u roku od trideset (30) dana od rođenja djeteta.
2. Ukoliko se zahtjev ne podnese u roku navedenom u stavku 1. ovoga članka, dužina novčane naknade iz članka 9. Zakona isplaćivat će se onoliko mjeseci koliko je ostalo do navršavanja prve godine djetetovog života.

Članak 10.

Poslodavac je obvezan obavijestiti nadležni Područni ured Zavoda zdravstvenog osiguranja, najkasnije u roku od osam (8) dana od dana saznanja za bilo koju činjenicu koja utječe promjenu stečenog prava, uključujući i obveznu prijave dana povratka na posao žene – majke koja je ostvarila pravo na porodnu naknadu prema ovom Zakonu.

**IV - NADLEŽNOST I POSTUPAK**

Članak 11.

1. Za odlučivanje o ostvarivanju prava na porodnu naknadu umjesto plaće ženi – majci koja je u radnom odnosu mjesno je nadležan područni ured Zavoda zdravstvenog osiguranja Županije Posavske, prema mjestu prijave na obvezno zdravstveno osiguranje.
2. Sredstva za isplatu naknade umjesto plaće iz stavka (1) ovog članka isplaćuju se korisnicima putem Zavoda za zdravstveno osiguranje Županije Posavske do kraja tekućeg mjeseca za protekli mjesec.
3. Iznos sredstva za isplatu pripadajućih poreza i doprinosa isplaćuju se poslodavcu retroaktivno nakon uvida u izmirene obveza od strane poslodavca.
4. Zavodu za zdravstveno osiguranje Županije Posavske bit će isplaćena sredstva iz proračuna Županije na temelju zahtjeva za doznaku novčanih sredstava koji dostavlja Ministarstvu zdravstva, rada i socijalne politike do 20-tog u tekućem mjesecu za prošli mjesec.

Članak 12.

U postupcima rješavanja o pravima na porodne naknade koje vode nadležni Područni uredi Zavoda zdravstvenog osiguranja na odgovarajući način primjenjuju se odredbe Zakona o upravnom postupku, ako ovim Zakonom nije drugačije uređeno.

Članak 13.

Postupak za ostvarivanje prava na porodnu naknadu pokreće sa na zahtjev stranke, njezinog bračnog supružnika, punoljetnog djeteta, roditelja ili zakonskog skrbnika.

Članak 14.

1. Na sadržaj potrebne dokumentacije kao i druga pitanja značajna radi priznavanja prava na porodnu naknadu, primjenjuju se odgovarajući propisi i postupci kojima je uređen sustav privremene spriječenosti za rad (bolovanja), u skladu sa općim i posebnim aktima Zavoda.
2. Zavod će uskladiti postojeće i donijeti odgovarajuće podzakonske akte za provedbu prava na porodnu naknadu prema odredbama iz stavka 1 ovoga članka, a koji se odnose na postupke iz obveznog zdravstvenog osiguranja iz nadležnosti Zavoda i njegovih Područnih ureda.

**V – NADZOR**

Članak 15.

Ministarstvo zdravstva, rada i socijalne politike Županije Posavske obavlja nadzor nad provođenjem ovog Zakona, obavlja neposredni upravni i stručni nadzor, te kontrolu trošenja sredstava namijenjenih za ostvarivanje prava po ovom Zakonu, a koja se osiguravaju u županijskom proračunu.

**VI - KAZNENE ODREDBE**

Članak 16.

1. Novčanom kaznom od 500,00 KM do 5.000,00 KM kaznit će se za prekršaj pravna osoba – poslodavac ako ne postupi po odredbi iz članka 7. Stavak (1) ovog Zakona.
2. Za prekršaj iz stavka (1) ovog članka kaznit će se i odgovorna osoba u pravnoj osobi novčanom kaznom od 100,00 do 500,00 KM.
3. Novčanom kaznom od 100,00 do 1.500,00 KM kaznit će se za prekršaj fizička osoba poslodavac ako ne postupi po odredbi iz članka 7. stavak (1) ovog Zakona.
4. Novčanom kaznom od 100,00 do 1500,00 KM kaznit će se korisnik porodne naknade ako da neistinite podatke na temelju kojih je ostvario pravo po ovom Zakonu.

**VII – PRIJELAZNE I ZAVRŠNE ODREDBE**

Članak 17.

1. Postojeći korisnici porodnog dopusta po osnovu kojeg im se umjesto porodne naknade isplaćuju kao plaće od poslodavaca – pravnih osoba koje se izravno financiraju iz sredstava proračuna Županije Posavske, proračuna općina u sastavu Županije Posavske, te izvanproračunskih sredstva Županije Posavske, nastavljaju ostvarivati istu naknadu i nakon stupanja na snagu ovog Zakona.
2. Žena – majka koja je u radnom odnosu sukladno članku 5, a koja započne koristiti porodni dopust nakon stupanja na snagu ovog Zakona ostvaruje pravo na porodnu naknadu prema odredbama ovog Zakona.

Članak 18.

1. Provedbene propise za provedbu prava iz ovog Zakona donijet će nadležna tijela u roku od 30 dana od dana stupanja na snagu ovog Zakona.
2. Danom stupanja na snagu ovog Zakona prestaje važiti Uredba o porodnim naknadama zaposlenim majkama („Narodne novine Županije Posavske“, broj: 07/15) i Uredba Vlade Županije Posavske o dopuni Uredbe o porodnim naknadama zaposlenim majkama broj 01-02-222/16 od 11.05.2016.godine.

Članak 19.

Ovaj Zakon stupa na snagu osmog dana od dana objavljivanja u „Narodnim novinama Županije Posavske“.

Bosna i Hercegovina

Federacija Bosne i Hercegovine

ŽUPANIJA POSAVSKA

S K U P Š T I N A

Broj: \_\_\_\_\_/16

Orašje, \_\_\_\_\_\_\_\_2016. godine

PREDSJEDNIK SKUPŠTINE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Joso Marković

**OBRAZLOŽENJE**

**I. USTAVNI OSNOV**

Ustavni osnov za donošenje ovog zakona sadržan je u članku 26. stavak 1. točka e) Ustava Županije Posavske ("Narodne novine Županije Posavske", broj: 1/96, 3/96, 7/99, 3/00, 5/00 i 7/04) i članku 125. stavak 4. Zakona o zdravstvenom osiguranju („Službene novine Federacije BiH“,broj: 30/97, 07/02,70/08 i 48/11).

**II. RAZLOZI DONOŠENJA ZAKONA**

Donošenjem ovog Zakona nastoji se ispuniti obveza iz članka 125. stavak 4. Zakona o zdravstvenom osiguranju kojom je utvrđeno da se sredstva za nadoknadu plaća po osnovu porodiljskog odsustva osiguraju u proračunu županije.

U Federaciji BiH zakonodavni okvir je neujednačen po pojedinim Županijama kada je u pitanju iznos naknada bilo da se radi o porodiljama koje su nezaposlene ili koje su u radnom odnosu. Od deset Županija u Federaciji BiH, osam je uredilo pravo da zaposlene majke ostvaruju pravo na porodnu naknadu u rasponu od 50 do 100 % plaće na koju je porodilja bila prijavljena na obvezno mirovinsko i zdravstveno osiguranje prije odlaska na porodni dopust, dok u Hercegovačko-neretvanskoj Županiji isplaćuju samo jednokratnu pomoć porodiljama (bez obzira da li su u radnom odnosu ili ne), a u Županiji Posavskoj isplaćuje se samo naknada nezaposlenim majkama u iznosu od 150,00 KM mjesečno ( tj. od 01.05.2015. godine u iznosu od 300,00 KM) i to u trajanju od 6 mjeseci.

Također, donošenjem ovog Zakona nastoji se utjecati na smanjenje višegodišnje negativne stope prirodnog priraštaja u Županiji Posavskoj čija je izravna posljedica demografsko starenje stanovništva.

**III. OBJAŠNJENJE PREDLOŽENIH RJEŠENJA**

U **poglavlju I** – Opće odredbe (članak 1. do 2.) sadržane su odredbe koje uređuju način financiranja porodnih naknada za korisnike ovoga prava s područja Županije Posavske.

U **poglavlju II** – Korisnici (članak 3. do 4.) sadržane su odredbe koje definiraju korisnike prava iz Zakona o porodnim naknadama.

U **poglavlju III** – Uvjeti i način ostvarivanja prava (članak 5. do 10.) utvrđena su prava kao i način ostvarivanja tih prava koja u smislu ovog Zakona imaju karakter porodnih naknada, odnosno prava koja na području Županije Posavske ostvaruju korisnici na temelju ovog Zakona.

U **poglavlju IV** – Nadležnost i postupak (članak 11. do 14.) određena su nadležna tijela za ostvarivanje prava koja u smislu odredbi ovog Zakona imaju karakter porodnih naknada, kao i postupak za ostvarivanje istih

**U poglavlju V** – Nadzor (članak 15.) određuje se Ministarstvo zdravstva, rada i socijalne politike Županije Posavske za vršenje nadzora pri ostvarivanju prava koja se po ovom Zakonu financiraju iz sredstava županijskog proračuna.

**U poglavlju VI** – Kaznene odredbe (članak 16.) propisane su kaznene odredbe kojima se određuju visine kazni za nepridržavanje odredbi ovog Zakona, a u poglavlju VII (članak 17. I 18.) su Prijelazne i završne odredbe.

**IV. POTREBNA FINANCIJSKA SREDSTVA**

Ovim Zakonom utvrđuje se pravo na porodnu naknadu ženi – majci koja je u radnom odnosu za vrijeme korištenja porodnog dopusta. Plaćeni porodni dopust predviđen je u trajanju od 12 mjeseci, a iznos naknade se određuje prema prosječnoj neto plaći žene – majke koja je u radnom odnosu prije odlaska na porodno odsustvo. Zbog nemogućnosti preciznog utvrđivanja iznosa stvarne plaće za ovu kategoriju uzet je postotak refundacije od 80 % iznosa plaće na koju se uplaćuju porezi i doprinosi, s tim da je početno limitiran maksimalni iznos na 500,00 KM mjesečno radi potrebe pažljivog uvođenja ovoga prava i preciznijeg planiranja potrebnih proračunskih sredstava u narednom razdoblju, kao i zbog potrebe čvrste kontrole troškova.

Prema službenim podacima federalnog Zavoda za statistiku ukupan broj živorođene djece u Županiji Posavskoj za 2015. godinu je 189 živorođene djece. Od tog broja 128 je ostvarilo pravo u skladu s Odlukom Vlade Županije Posavske o porodnim naknadama nezaposlenim majkama, a 61 bi trebalo ostvariti pravo na porodne naknade kao zaposlene majke.

Međutim, od ukupno 61 porodilje koje su imale status „zaposlenih“ i koje se smatraju da su bile u radnom odnosu, njih određen broj ostvarilo je pravo na isplatu plaće umjesto porodne naknade kod poslodavaca u javnom sektoru (korisnici Proračuna Županije Posavske, Proračuna općina, javnih ustanova, javnih poduzeća i dr.), tako da samo manji broj porodilja, uglavnom iz privatnog sektora nije ostvarilo pravo na porodnu naknadu.

**PRIKAZ IZDATAKA ZA PORODNE NAKNADE PREMA PREDLOŽENOM ZAKONU**

**-prema podacima iz 2015. godine-**

|  |  |  |  |  |
| --- | --- | --- | --- | --- |
| **Broj** | **Iznos porodne naknade** | **Iznos poreza i doprinosa** | **Ukupno mjesečni neto izdatak** | **Ukupno godišnji bruto izdatak** |
| **1 porodilja** | 500,00 (maksimalno) | 250,00 | 750,00 | 9.000,00 |
| **61 porodilje** | 30.500,00 | 15.250,00 | 45.750,00 | 549.000,00 |

Ukupna financijska sredstva po osnovu Zakona o porodnim naknadama zaposlenim majkama potrebna su u godišnjem iznosu od oko 549.000,00 KM.

Prema procjeni ovoga Ministarstva, razlika između sadašnjih izdataka po osnovu isplata plaća za porodilje u javnom sektoru i iznosa sredstva prema ovom Zakonu iznosila bi oko polovice sredstava na godišnjoj razini. Ostatak sredstva koja će se naći kao slobodna sredstva „na pozicijama plaća“ kod korisnika proračuna Županije Posavske, proračuna zavoda, te proračunima općina i javnih ustanova koje se financiraju iz njihovih proračuna, bila bi na raspolaganju za popunu ovoga granta ili za neke druge namjene kojima bi se stvorile proračunske uštede i osigurala sredstva za neke druge namjene.

Iz svega gore navedenog predlaže se Zakon o porodnim naknadama zaposlenim majkama, na razmatranje i usvajanje.

*Orašje, 18.05.2016. godine*

SKUPŠTINA ŽUPANIJE POSAVSKE